የሙስና ወንጀል አሁን ባለበት ደረጃ ከቀጠለ ለሀገሪቱ አስጊ መሆኑን ጠቅላይ ሚኒስትር ደክተር አብይ አህመድ አስገነዘቡ
በኢትዮጵያ ያለው የሙስና ወንጀል አሁን ባለበት ደረጃ ከቀጠለ ሀገሪቱ አስጊ ደረጃ ውስጥ እንደምትገባ የኢፌዴሪ ጠቅላይ ሚኒስትር ደክተር አብይ አህመድ አስገንዝበዋል፡፡ዛሬ በተካሄደው 4ኛው ሀገር አቀፍ የጸረ ሙስና ጥምረት ጉባኤ ላይ የተገኙት ጠቅላይ ሚኒስትር በአፍሪካ ውስጥ የሙስና ወንጀል ተንሰራፍቶባቸው አስጊ ደረጃ ከተመደቡት አስር ሃገራት ውስጥ ኢትዮጵያ ከወዲሁ ክትትልና ቁጥጥሩን ማጠናከር እንደሚያስፈልግ አስታውቀዋል፡፡ለዚሁም ሌብነትን ለማጥፋት የተቀናጀ ዘመቻ እና ትግል እንደሚጠይቅ አስረድተዋል፡፡የተደራጀ ሌብነት ለማጥፋት ባህላችንና አስተሳሰባችን በመለወጥና ችግሩን በሚያሳይ ልክ በጋራ መረባረብ እንደሚያስፈልግ አሳስበዋል፡፡በተለያዩ ዘርፎች የሚታዩ ማጭበርበሮች ትንሽ ተብሎ የሚናቅ እንዳልሆነ ግምት ተሰጥቶ ህብረተሰቡ በንቃት ሊታገል እንደሚገባም አስገንዝበዋል፡፡የሃገር አቀፍ የጸረ ሙስና ጥምረት ጉባኤም ከተመሰረተበት ዓላማ አንጻር ሲገመገም እስከ አሁን ድረስ ያከናወናቸው ስራዎች አመርቂ ባለመሆኑ የተፈለገው ውጤት እንዳልተገኘ መሆኑን ጠቁመው፤ጉባኤው የበኩሉን ድርሻ እንዲወጣ አሳስበዋል ፡፡“በሌላው ዓለም እንደሚታየው ሚዲያችን ተጠናክሮ ከፍተኛ ዘረፋን በማጋለጥ እስቲ አራተኛ መንግስትነቱን በተግባር ያሳይ ያሉት ጠቅላይ መኒስትሩ ፤-ስፖንሰርሺፕ የሰጡ ሌቦችን የሚያበረታቱ ሚዲያዎች ሳይሆኑ ሌብነትን የሚያጋልጡና የሚያጠፉ ሚዲያዎች በእጅጉ የምንፈልግ መሆኑን ማሳሰብ እፈልጋለሁ “ሲሉ አስታውቀዋል፡፡የሌብነት ድር እንዲበጣጠስ የህዝብ ሀብት በትክክለኛው መንገድ እንዲሰፍር የኃይማኖት ተቋማት የሞራል አስተማሪ መሆናቸውን በተግባር በማሳየት ቀዳሚውን ድርሻ እንዲወስድም ጥሪያቸውን አቅርበዋል፡፡የኢህአዴግ ምክር ቤት ሁለት መሰረታዊ ውሳኔዎችን እንደወሰነ የገለጹት ጠቅላይ ሚኒስትሩ በጉዳዩም ማብራሪያ ሰጥተዋል፡፡ላለፉት ሃያ ዓመታት በመንግስት እጅ ተይዘው የቆዩ ትላልቅ የመንግስት ኩባንያዎችን ለሀገር ውስጥ ባለሀብቶች፣ ዲያስፖራዎች፣ በዘርፉ የላቀ እውቀትና ሀብት ያላቸው ኩባንያዎች አነስተኛ ድርሻ በመግዛት ገበያው የሚጠይቀውን እውቀትና ሀብት ማፍሰስ ኢንዲቻል በመንግስት በኩል የተወሰነ መሆኑን አስታውቋል፡፡ባለድርሻ አካላቱ አዲስ የኢኮኖሚውን ሰክተር ውሳኔ የስራ አጥነት ችግሩን ለመቅረፍ፣ አሁን ያለውን የውጭ ምንዛሪ እጥረትን ለመቀነስ እንዲሁም በገበያ ትስስር ያለውን ድክመት ለመቀነስ ከፍተኛ ዕድሉን የሚሰጥ መሆኑን በመገንዘብ ሊሰራበት እንደሚገባ አብራርተዋል ፡፡ይህም መንግስትንና ባለሀብቱን የሚያቀራርብ መሆኑን የተናገሩት ጠቅላይ ሚኒስትሩ ለውጤታማነት በጋራ ኢንደሚረባረብ አስታውቋል፡፡በሌላ በኩል የኢህአዴግ ስራ አስፈጻሚ ኮሚቴ የኢትዮጵያ እና ኤርትራን ወቅታዊ ሁኔታ በተመለከተ ያሳለፈው ውሳኔ የሁለቱን ሃገራት ግንኙነት የሚያሻሽል መሆኑን ገልጸዋል።የተላለፈው ውሳኔም ሁለቱ ሃገራት ባለፉት አመታት የነበራቸውን ግንኙነት ሊያሻሽል የሚችል እንደሆነ አስረድተዋል።ሃገራቱ ባለፉት አመታት በነበራቸው ግንኙነት ሳቢያ ድንበር ላይ የሰፈረው ወታደርም ለጦርነት በሚያደርገው ዝግጅትና ሊፈጸም ስለሚችል ጥቃት በማሰብ በስነ ልቦና መጠቃቱንም አንስተዋል ።አሁን ላይም ይህ ሁኔታ አብቅቶ በሙሉ አቅም ወደ ሰላም መመለስ እንደሚገባም አጽንኦት ሰጥተዋል።ባለፉት ሁለት ወራት በሃገሪቱ የነበረውን የሰላም ሁኔታ ለማረጋጋት በተሰራ ስራ የአስቸኳይ ጊዜ አዋጁ መነሳቱንም በንግግራቸው አንስተዋል፡፡